'ไบเดน' ประกาศความช่วยเหลือชุดใหม่ให้ยูเครน หลัง 'เซเลนสกี' ร้องขอผ่านรัฐสภาสหรัฐฯ 
Ukraine president asks for more help in guarding skies; NATO ministers consider positioning more forces in eastern part of alliance
อย่างไรก็ตาม ยังคงไม่มีการประกาศกำหนดเขตห้ามบินเหนือยูเครนตามที่ประธานาธิบดีเซเลนสกีขอร้อง ประธานาธิบดีไบเดน กล่าวว่า "ความช่วยเหลือชุดใหม่นี้ทำให้มูลค่าความช่วยเหลือทั้งหมดที่สหรัฐฯ ให้กับยูเครนเฉพาะในสัปดาห์นี้สูงกว่า 1,000 ล้านดอลลาร์แล้ว" โดยความช่วยเหลือชุดใหม่นี้ครอบคลุมถึงอาวุธหลายประเภท ได้แก่ ระบบต่อต้านขีปนาวุธ สติงเกอร์ 800 ชุด, ระบบต่อต้านยานเกราะ เอที-4 จำนวน 6,000 ชุด, ปืนจาเวลิน 2,000 ชุด, ปืนเบาต่อต้านยานเกราะ 1,000 ชุด, เครื่องยิงระเบิดหลายร้อยชุด รวมทั้งปืนกล ปืนยาว ปืนไรเฟิลและปืนพก กระสุนกว่า 20 ล้านชุด ตลอดจนอุปกรณ์ป้องกันตัวต่าง ๆ เมื่อช่วงเช้าวันพุธตามเวลาในกรุงวอชิงตัน ประธานาธิบดีเซเลนสกี กล่าวปราศรัยต่อรัฐสภาสหรัฐฯ เกี่ยวกับสถานการณ์ในยูเครน พร้อมขอความสนับสนุนในการต่อสู้กับรัสเซียและเสนอจัดตั้งพันธมิตรกลุ่มใหม่ที่จะยืนหยัดต่อสู้การรุกรานประเทศอื่นในอนาคต ผู้นำยูเครนยังได้ขอร้องอีกครั้งให้มีการกำหนดเขตห้ามบินเหนือยูเครน แต่ก็บอกว่าหากเรื่องนี้ไม่สามารถเป็นไปได้ ก็ขอให้สหรัฐฯ ช่วยส่งความช่วยเหลือด้านอาวุธให้แก่ยูเครนเพื่อใช้ต่อสู้กับกองทัพรัสเซีย ในวันพุธเช่นกัน รัฐมนตรีว่าการกระทรวงการคลังสหรัฐฯ แจเน็ต เยลเลน และรัฐมนตรีกระทรวงยุติธรรมสหรัฐฯ เมอร์ริค การ์แลนด์ พบหารือผ่านวิดีโอออนไลน์กับเจ้าหน้าที่จากประเทศพันธมิตรหลายประเทศ เพื่อเปิดตัวคณะทำงานพิเศษเพื่อบังคับใช้มาตรการลงโทษทางเศรษฐกิจต่อบรรดาเศรษฐีรัสเซียและบุคคลใกล้ชิดประธานาธิบดีวลาดิเมียร์ ปูติน อย่างไรก็ตาม ทางประธานาธิบดีปูตินได้กล่าวผ่านสื่อของทางการรัสเซียในวันพุธว่า "ปฏิบัติการพิเศษทางทหาร" ของรัสเซียในยูเครนจะดำเนินต่อไป และว่า "รัฐบาลชาติตะวันตกพยายามโน้มน้าวให้ประชาชนของพวกเขาเชื่อว่า ปัญหาเศรษฐกิจที่พวกเขาเผชิญอยู่นั้นเกิดจากการกระทำของรัสเซีย แต่นั่นคือคำโกหก" ประธานาธิบดีไบเดนมีกำหนดการประชุมสุดยอดร่วมกับผู้นำประเทศสมาชิกนาโต้ในวันที่ 24 มีนาคมนี้ที่กรุงบรัสเซลล์ ซึ่งจะเป็นวันครบรอบหนึ่งเดือนที่รัสเซียส่งทหารบุกโจมตียูเครนด้วย ทางด้านเลขาธิการองค์การนาโต้ เยนส์ สโตลเทนเบิร์ก กล่าวที่กรุงบรัสเซลล์ในวันพุธว่า องค์การนาโต้จะให้การสนับสนุนต่อยูเครนต่อไป ซึ่งรวมถึงความช่วยเหลือทางทหาร ทางการเงินและมนุษยธรรม พร้อมเรียกร้องให้รัสเซียยุติการโจมตีประชาชนยูเครน